'n Nuwe maand, 'n ou onthou. – Die Namib Skryf – sonder grense
1st November 2018 9th November 2018 By brechje visagie Prosa / Sommer GeselsKersfees
Warm of te not, ons drink kanne koffie uit want die hitte, die uitrol van die deeg en die staan voor die stoof tap mens se krag en teen sononder is ons lywe tam en ons is bewerig van te veel kafeïen. Klaar is ons nog lank nie. Ons plak koffiekoekies op mekaar tot kort voor nege-uur. Toe is Pa se geduld met die vroumensbesigheid op en hy roep ons vir huisgodsdiens.
In Ma se kombuis word koeke nie met baldadige kleure versier nie. Alles word in sagte pastelle gekleur, die skuimpies ook: madeliefiegeel, wit, roospienk, babablou en mentgroen. Elke kleur het sy eie geur: wit vir vanielje, suurlemoen vir geel, aarbei vir pienk, blou is bessiegeur en mentgroen is natuurlik peperment. Ma vorm elke skuimpie self op bruinpapier en droog hulle in die louoond uit. Hulle smelt in jou mond. Oom Willie sê hulle is 'pure bedrog', maar vir my proe hulle na die verganklike lekkerte van feesvier en jonkwees.
Die sonskynkoeke staan op 'n ry op die spensrak en dan kom die heerlikheid. Ons kinders kry elkeen 'n koek om te versier. Ons baklei oor wie Simon se koek moet versier. Hy is die werfhulp en ons kinders groot held. Hy is die een wat vir ons diertjies uit kameelboomwortels kerf en vir ons babahasies of -dassies bring en help grootmaak tot ons hulle onder baie trane, weer in die veld kan los. By hom kry ons elke somer elkeen 'n nuwe kettie en as ons in die veld seerkry, abba hy ons weer tot by die huis dat Ma pleisters kan plak.
Sonskynkoeke kan ons versier soos ons wil. Ons maak hulle rooi soos granate, pers soos 'n koningsmantel, so geel dat die son skaam word en so groen dat dit giftig lyk. Simon se koek word ekstra dik geplak met versiersuiker. Ons bestrooi die koeke met blinkers en duisendtjies tot hulle soos 'n Namakwalandse lente lyk en ons eet versiersuiker tot ons soet en taai is.
Die lekkerste is as ons Ou-kersaand vir die skaapwagters hulle koeke gee saam met hulle krimishemde en hulle kanne gemmerbier. Want hulle is bly en ons leer klein-klein iets van die ware gees van Kersfees.
Ou-kersaand sluit ons af met 'n snytjie van Ma se Kerskoek. En jy proe genade, hoop en liefde. Maar veral liefde.
One thought on "'n Nuwe maand, 'n ou onthou."
3rd November 2018 om 7:50 vm
Sjoe – nou laat jy my darem vêr terugdink en verlang.
So jammer so baie van die ou tradisies het in ons moderne manier van lewe verlore gegaan. Deesdae is alles kits.